Príloha č. 9

Vyhodnotenie opatrení vyplývajúcich z „Návrhu opatrení na zabezpečenie vymáhania nedoplatkov vrátane prehľadu už prijatých opatrení“ 

	Na základe uznesenia vlády SR č. 12 zo dňa 7.1.1999 ministerstvo financií predložilo na rokovanie vlády SR v júni 1999 „Návrh opatrení na zabezpečenie vymáhania nedoplatkov vrátane prehľadu už prijatých opatrení“.

	Predmetom vyhodnotenia sú opatrenia vyplývajúce z uvedeného „Návrhu opatrení“, ktorých plnenie je dlhodobého charakteru. 
	
A. v oblasti daňovej:

Opatrenie č. 11) uložené Daňovému riaditeľstvu SR
-  Spolupracovať pri vytvorení podmienok na zabezpečenie prepojenia informačných systémov daňových orgánov s colnými orgánmi. 

Úloha sa priebežne zabezpečuje.
Spolupráca sa realizuje prostredníctvom projektu Efekt CD. Daňové riaditeľstvo SR pre potreby Colného riaditeľstva SR poskytuje register fyzických a právnických osôb a čísla účtov v elektronickej forme. Medzi Daňovým riaditeľstvom SR a Colným riaditeľstvom SR sa uskutočnilo pracovné stretnutie, na základe ktorého bude poskytnutý dátový model pre Colné riaditeľstvo SR a následne si Colné riaditeľstvo SR zadefinuje položky z registra daňových subjektov, ktoré budú pre jeho činnosť potrebné. Spoločne zabezpečia zjednotenie používania daňového identifikačného čísla. 

Opatrenie č. 23) uložené Daňovému riaditeľstvu SR
Oznamovať v štvrťročných intervaloch ministerstvu financií SR jednotlivé prípady, kedy registrované súdy uskutočnili výmaz právnickej a fyzickej osoby bez predchádzajúceho súhlasu správcu dane. 

Úloha sa priebežne zabezpečuje.
Podľa evidencie daňových úradov registrové súdy uskutočnili výmaz právnickej a fyzickej osoby zapísanej v obchodnom registri bez predchádzajúceho súhlasu správcu dane, ktorý je daňový subjekt povinný predložiť súčasne s návrhom na výmaz z obchodného registra. Ide o Registrový súd v Bratislave (1 prípad), Registrový súd v Žiline (1 prípad), Registrový súd v Košiciach (1 prípad), Registrový súd v Prešove (8 prípadov). O takomto postupe registrových súdov Ministerstvo financií SR informovalo Ministerstvo spravodlivosti SR listami č. 2762/2000-KM zo dňa 26.6.2000 a č. 1486/2001- KM zo dňa 06.11.2001. I napriek uvedenej skutočnosti nedostatky v tejto oblasti pretrvávajú.

Opatrenie č.13) 
Naďalej pokračovať v systéme verejnej informovanosti a poskytovaní poradenskej činnosti daňovým subjektom s cieľom pôsobiť na dobrovoľné plnenie daňových povinností, minimalizovanie daňových únikov, ako aj na zvýšenie právneho vedomia daňových subjektov. 

Úloha sa priebežne zabezpečuje.
Daňová správa v roku 2001 pokračovala v skvalitňovaní a rozširovaní  poskytovania odborných informácií v oblasti daňových zákonov a zákona o účtovníctve verejnosti, v záujme podpory dobrovoľného plnenia daňových povinností daňovými subjektami, ale aj v záujme rozširovania právneho vedomia občanov v tejto oblasti. Naďalej boli poskytované informácie formou osobných konzultácií,  telefonicky, písomne k dopytom daňových subjektov, ďalej boli vykonávané odborné prednášky k novelám daňových zákonov, realizovaná spolupráca s externými organizáciami s cieľom zabezpečenia jednotnej aplikácie daňových zákonov a zákona o účtovníctve v praxi. 

	  Okrem toho je zriadená telefonická hlasová schránka, na ktorej sú nepretržite poskytované aktuálne informácie z daňovej oblasti, ako aj súhrnné informácie o možnosti podávania sťažností a podnetov (adresy pracovísk Daňového riaditeľstva SR a jednotlivých daňových úradov). 

V roku 2001 boli pre daňovú verejnosť vydané tlačoviny, týkajúce sa podávania daňových priznaní a platenia daní u jednotlivých druhov daní, účtovníctva a letákov, podávajúcich základné informácie napr. k plateniu paušálnej dane. 

V hodnotenom roku Daňové riaditeľstvo SR sprístupnilo odborné informácie verejnosti aj na svojej internetovej stránke.

 V záujme získavania skúseností v oblasti poskytovania odborných informácií, s cieľom ich ďalšieho skvalitňovania a rozširovania, prebiehali v rámci projektu Daňového riaditeľstva SR s Fínskou daňovou správou konzultácie zamerané na poskytovanie služieb pre  verejnosť a na zverejňovanie informácií na Internete. Získané poznatky budú zapracované do materiálov Daňového riaditeľstva SR a využívané za účelom skvalitnenia uvedenej činnosti.  

B. v oblasti colnej :

Opatrenie č. 4) uložené Colnému riaditeľstvu SR
- Zabezpečiť, aby colný dlh, ktorý v lehote splatnosti nebol zaplatený, bol bezodkladne uhradený zo zabezpečenia. Ak bol colný dlh zabezpečený poskytnutím záruky ručiteľom, urýchlene vyzvať ručiteľov, aby podľa podmienok uvedených v záručnom vyhlásení colný dlh uhradili.

Úloha sa priebežne plní.								
Colné orgány v uvedených prípadoch dôsledne dodržiavajú postup podľa zákona č. 238/2001 Z. z. Colný zákon v znení zákona č. 553/2001 Z. z., zákona č. 278/1993 Z. z. o správe majetku štátu v znení neskorších predpisov, na základe Rozkazu GR CR SR č. 4/1999 a služobného predpisu č. 2/01/41. Povinnosť uspokojiť pohľadávku štátu zabezpečujú colné orgány zo  zabezpečenia poskytnutého dlžníkom, záruky ručiteľa alebo exekúciou majetku.
 
Opatrenie č. 7) uložené Colnému riaditeľstvu SR
- Posilniť následné kontroly colnej hodnoty po prepustení tovaru do režimu voľný obeh.

Úloha splnená.
Na regionálnej úrovni boli zriadené oddelenia následných kontrol. Doterajšia prax potvrdila ich opadstatnenosť a účelnosť. Následné kontroly deklarovanej colnej hodnoty po prepustení tovaru do colného režimu, s ktorým zákon spája povinnosť zaplatiť  colný dlh, v roku 2001 oddelenia následných kontrol vykonali v 251 prípadoch. Kontroly zistili rozdiel medzi colným dlhom, ktorý mal byť vymeraný v súlade s platnými predpismi a colným dlhom, ktorý bol v skutočnosti vymeraný vo výške 437 mil. Sk.
 
Opatrenie č. 9) uložené Colnému riaditeľstvu SR
- Dôsledne využívať kontrolné mechanizmy na odhalenie porušovania colných predpisov pri vykonávaní spracovateľských operácií v  režime aktívneho zušľachtovacieho styku s cieľom zamedzenia colným a daňovým únikom.								
Úloha sa priebežne plní. 
Na dosiahnutie cieľa zamedziť colným a daňovým únikom sa  využívajú kontrolné mechanizmy zamerané na odhalenie porušení colných predpisov, či už pri vykonávaní spracovateľských operácií v režime aktívny zušľachťovací styk alebo pri dodržiavaní určených podmienok iných colných režimov, do ktorých bol tovar prepustený. V prípade neplnenia podmienok alebo porušovania povinností ustanovených Colným zákonom, colný orgán povolenie odoberie. Ak vznikne colný dlh, colné úrady ho bezodkladne vymeriavajú.